
Tárgy:

A Zuglói Egészségügyi Szolgálat járóbeteg-szakellátás kapacitás átcsoportosításának kezdeményezése

I. Előzmények

A Zuglói Egészségügyi Szolgálat (a továbbiakban: ZESZ) főigazgató főorvosa kérelemmel fordult Budapest Főváros XIV. Kerület Zugló Önkormányzatához annak érdekében, hogy a felnőtt neurológia, a gyermek- és ifjúságpszichiátria, valamint a felnőtt kardiológia részleg kapacitását növelhesse (2. melléklet). 

Indoklásában leírta, hogy a felnőtt neurológián jelenleg is rendkívül nagy a terhelés, az átlagos előjegyzési idő, több mint két hónap. Szeretnék az orvosok számát bővíteni. A gyermek pszichiátriára sikerült felvenni egy részállásban dolgozó kollégát és tervben van egy teljes állású kolléga felvétele is. A felnőtt kardiológiára az előjegyzés idő, több mint három hónap és a szűk kapacitás miatt a sürgős betegek ellátása is veszélybe kerülhet.

A kapacitás átcsoportosításhoz szükséges óraszámok az évek óta kihasználatlan, szüneteltetett és az álláshirdetések ellenére be nem töltött részlegekről (Csecsemő- és gyermek kardiológia, Gyermek Bőrgyógyászat, Gyermek Szemészet, Gyermek Fül-orr-gégészet, Gyermek Ortopédia, Urológia, Angiológia) kerülnek átcsoportosításra. Ezen részlegeken továbbra is rendelkezésre áll a megfelelő óraszám. 
Az átcsoportosítások szakmai, személyi és tárgyi feltételei rendelkezésre állnak, jelentős többletköltséggel nem járnak, viszont forgalom növekedést generálnak. 
II. Vélemények

A döntés meghozatalában releváns jogszabályi környezetet elsősorban az alább felsorolt jogszabályok alkotják:
Az egészségügyi ellátórendszer fejlesztéséről szóló 2006. évi   CXXXII. törvény (továbbiakban: törvény) 7. § (3) bekezdése alapján a fenntartó – az ellátási forma megváltoztatása nélkül – kezdeményezheti a fenntartásában működő egészségügyi szolgáltató kapacitásainak más, a szolgáltató finanszírozási szerződésében szereplő, illetve abban nem szereplő szakmákba – külön jogszabály szerinti mértékben – történő átcsoportosítását, azzal, hogy az egészségügyi szolgáltató rendelkezésére bocsátott kapacitásainak száma összességében nem változhat.
A törvény 7. § (7) bekezdése szerint a kérelmet az egészségügyi államigazgatási szervhez kell benyújtani.

Az egészségügyről szóló 1997. évi CLIV. törvény (a továbbiakban: Eütv.) 155. § (1a) bekezdés b) pontja szerint az (1) bekezdésben foglaltakon túl az egészségügyi intézmény fenntartójának hatáskörébe tartozik (a továbbiakban: szakmai fenntartói jogkörök) az egészségügyi intézmény kapacitásainak átcsoportosításával, csökkentésével, illetve szakmai összetételével kapcsolatos módosítás kezdeményezése.

Az Eütv. 155. § (21) bekezdése alapján az önkormányzati fenntartású, járóbeteg-szakellátást nyújtó egészségügyi intézmény tekintetében az (1a) bekezdés a)-d) és f)-h) pontja szerinti szakmai fenntartói jogköröket az irányító megyei intézmény gyakorolja, amelyik székhelye szerinti megye területén a járóbeteg-szakellátást nyújtó egészségügyi intézmény székhelye található.
Az Eütv. 155. § (22) bekezdése szerint a Budapesten és Pest vármegyében működő önkormányzati fenntartású járóbeteg-szakellátást nyújtó egészségügyi intézményekre a (21) bekezdésben foglaltakat azzal az eltéréssel kell alkalmazni, hogy a Kormány rendeletben határozza meg az irányító jogkört gyakorló egészségügyi intézményeket és az általuk irányított egészségügyi intézményeket. 
A fővárosi és megyei kormányhivatal, valamint a járási (fővárosi kerületi) hivatal népegészségügyi feladatai ellátásáról, továbbá az egészségügyi államigazgatási szerv kijelöléséről szóló 385/2016. (XII. 2.) Korm. rendelet 8. § (1) bekezdés e) pontjának ek) alpontja szerint jelen ügyben a Kormány egészségügyi államigazgatási szervként az országos tisztifőorvost jelöli ki. 

Az egészségügyi ellátórendszer fejlesztéséről szóló 2006. évi CXXXII. törvény végrehajtásáról szóló 337/2008. (XII. 30.) Korm. rendelet 8. § (1) bekezdése határozza meg, hogy milyen dokumentumokat kell a kezdeményezett átcsoportosítási kérelemhez csatolni. Ennek értelmében mellékelni kell az egészségügyi szolgáltató és fenntartója nyilatkozatát az átcsoportosítás fenntarthatóságáról (3. melléklet).

Jogi Főosztály véleménye: 

Az előterjesztésben közölt adatok, egyéb információk alapján az előterjesztéshez jogi észrevételt nem tesz.
III. Bizottsági vélemények

Az előterjesztést a Népjóléti Bizottság tárgyalja. 
IV. Döntési javaslat 

Budapest Főváros XIV. Kerület Zugló Önkormányzata Képviselő-testülete elfogadja az előterjesztés 1. mellékletét képező határozati javaslatot.
A határozathozatal a Magyarország helyi önkormányzatairól szóló 2011. évi CLXXXIX. törvény 47. § (1) – (2) bekezdései, valamint 50. §-a alapján egyszerű szótöbbséget igényel. 
Budapest, 2025. január 13.








       Rózsa András
                                                                                                       polgármester

Mellékletek felsorolása:

1. melléklet: határozati javaslat
2. melléklet: Zuglói Egészségügyi Szolgálat kérelme
3. melléklet: nyilatkozat fenntarthatóságról
Az előterjesztést készítette: 

Dr. Szűcs Krisztina - Humánszolgáltatási Főosztály Intézményfelügyeleti Főosztály   
1. melléklet a 123-10/2025. előterjesztéshez

Budapest Főváros XIV. Kerület Zugló Önkormányzata Képviselő-testülete

… …/2025. (… …) önkormányzati határozata

a Zuglói Egészségügyi Szolgálat járóbeteg-szakellátás kapacitás átcsoportosításának kezdeményezéséről

Budapest Főváros XIV. Kerület Zugló Önkormányzata Képviselő-testülete, mint fenntartó kezdeményezi az egészségügyi államigazgatási szervnél, hogy a Zuglói Egészségügyi Szolgálat Csecsemő- és gyermek Kardiológia szakma heti 7 szakorvosi óraszáma, a Gyermek Bőrgyógyászat szakma heti 10 óra szakorvosi óraszáma, a Gyermek Szemészet szakma heti 22 szakorvosi óraszáma, a Gyermek Fül-orr-gégészet szakma heti 14 szakorvosi óraszáma, a Gyermek Ortopédia szakma heti 12 szakorvosi óraszáma, az Urológia II. szakma heti 6 szakorvosi óraszáma és az Angiológia szakma heti 6 szakorvosi óraszáma a Neurológia szakma szakorvosi óraszámára heti 26 szakorvosi óra, a Gyermek- és ifjúságpszichiátria szakma szakorvosi óraszámára heti 44 szakorvosi óra és a Kardiológia szakma szakorvosi óraszámára heti 7 szakorvosi óra átcsoportosításra kerüljön.

Határidő:
2025. február 15. (dokumentumok továbbítására a szakmai fenntartói jogköröket irányító megyei intézmény részére)
Felelős:
Polgármester (Humánszolgáltatási Főosztály Intézményfelügyeleti Osztály útján) 
